Kama

Kama ( Кама,  Кам) je wuchodoeuropska rěka, kotraž běži přez zapadny předkraj Uralskich horin. Wona je z dołhosću wot 1805 kilometrow najdlěši přitok Wolgi a zdobom sedma najdlěša rěka cyłeje Europy. Jeje přitočnišćo wobjimuje 507.000 km².

Wona wužórli so w Kamskej wysočinje w Udmurtskej, jenož 120 kilometrow zapadnje milionoweho města Perm, běži pak najprjedy něhdźe 200 km do sewjerneho směra, potom wot wjeski Lojno dalšich 200 km do wuchoda, prjedy hač so pola městačka Čerdyń do juha wobroći. Tam so wotlěwa z Urala pochadźaca rěka Wišera do Kamy wuliwa. Při lěwym (wuchodnym) brjoze nadeńdźetej so industrijnej měsće Solikamsk a Bjerezniki. Za Bjereznikami započnje so 1.720 km² wulki Kamski jězor. Južnje Kamskeho jězora leži wulkoměsto Perm, najwjetše sydlišćo při rěce a zarjadniske sydło Permskeho regiona. Blisko města Čajkowskij nadeńdźe so dalša rěčna zawěra, kotraž twori Wotkinski jězor. Hnydom za nasypom leži třeći a zdobom posledni spjaty jězor při Kamje, Nižnjekamski jězor, do kotrehož so z Baškirskeje pochadźaca Bjelaja wuliwa. Za nasypom přińdźe industrijne město Nabjerežnyje Čelny, wažne stejišćo awtomobiloweje industrije. Tam produkuja LKW KAMAZ. Pola Nižnjekamska wuliwa so wotprawa rěka Wjatka.

Blisko Čistopola wuliwa so Kama do Kujbyšewskeho jězora, najwjetšeho spjateho jězora Europy, kotryž přeběži woda Wolgi.

 Wotkaz 

Kategorija:Rěka w Europje
Kategorija:Rěka w Ruskej
1
!